Politiet har pågrepet en mann onsdag formiddag. Politiets operasjonsleder i Finnmark politidistrikt Svein Erik Jakobsen vil ikke opplyse hva mannen er mistenkt for.

Opprettet kriseteam

Jakobsen opplyser at det er opprettet et kriseteam i Tana kommune. Hvem kriseteamet skal bistå, vil politiet ikke uttale seg om på nåværende tidspunkt på grunn av hensyn til etterforskningen.

– Vi har ikke oversikt over hvor mange som er berørt. Vi ønsker å få avklart en del ting i forhold til bevisforspillelse før vi uttaler oss om saken, Svein Erik Jakobsen.

– Er det fare for andre personer?

– Det kan vi ikke utelukke, men vi kan ikke bekrefte noe. Det gjenstår å få avdekket en del informasjon.

Kartlegger situasjonen

Rådmann Jørn Aslaksen i Tana kommune sier at kriseteamet jobber med å kartlegge situasjonen. Heller ikke han vil uttale seg om hvorfor det er opprettet et kriseteam, og henviser til politiet.

– Teamet er i en innledende fase. De kartlegger om det er noen berørte, og tar gjerne imot tips om noen skulle ha det.

– Hvordan vurderer rådmannen situasjonen?

– Per nå har jeg ikke nok informasjon til å uttale meg om det. Vi jobber med å få mer informasjon, og informasjonen vi har til nå er taushetsbelagt, sier Aslaksen.

Ønsker ikke utale seg

Påtaleansvarlig i politiet i Finnmark, Jon Kåre Olsen, ønsker ikke å uttale seg om hva mannen er pågrepet for - men sier at politiet snart kommer med mer informasjon.